b'\n_START_ARTICLE_\nPrimitiivinen taide\n_START_PARAGRAPH_\nPrimitiivinen taide tarkoittaa luonnonkansojen taidetta ja esihistoriallisen ajan taidetta. Toisinaan primitiivisell\xc3\xa4 taiteella tarkoitetaan kaikkien l\xc3\xa4nsimaille vieraiden kulttuurien taidetta. Kansantaide muistuttaa primitiivist\xc3\xa4 taidetta, mutta vain osa siit\xc3\xa4 on primitiivist\xc3\xa4. Primitiivisen taiteen ensisijaiset alat ovat naamiot ja kuvanveisto, ja sen p\xc3\xa4\xc3\xa4alueita ovat olleet erityisesti Afrikka (Egypti\xc3\xa4 lukuun ottamatta), Australia ja Oseania.\n_START_SECTION_\nTyylipiirteit\xc3\xa4\n_START_PARAGRAPH_\nVerrattuna sivistyskansojen taiteeseen primitiivinen taide on maaginen ja voimakkaasti tyylitelty. Primitiiviselle taiteelle on tunnusomaista symmetria, rytmiikka, toisto ja naivismi. Perspektiivi poikkeaa l\xc3\xa4nsimaisesta. Primitiivisess\xc3\xa4 taiteessa kuvataan mit\xc3\xa4 tiedet\xc3\xa4\xc3\xa4n. Samaan tapaan luolamaalauksissa yleinen r\xc3\xb6ntgentyyli n\xc3\xa4ytt\xc3\xa4\xc3\xa4 ultrarealistisesti enemm\xc3\xa4n kuin on ulkoisesti n\xc3\xa4hd\xc3\xa4\xc3\xa4n, kuten olentojen luurangot ja sis\xc3\xa4elimet. Primitiivinen taide sis\xc3\xa4lt\xc3\xa4\xc3\xa4 tavallisesti esitt\xc3\xa4vi\xc3\xa4 muotoja, joilla on maagista ja myyttist\xc3\xa4 merkityst\xc3\xa4. My\xc3\xb6s abstrakteilla ornamenteilla on symboliarvo._NEWLINE_Primitiivisess\xc3\xa4 taiteessa on maagista ja mytologista ainesta. Usein sill\xc3\xa4 on rituaalista tarkoitusta, esimerkiksi mets\xc3\xa4stysmagiaan liittyen. Taide toimii my\xc3\xb6s tiedon siirt\xc3\xa4j\xc3\xa4n\xc3\xa4 tai kirjoituksen korvikkeena. Primitiiviset veistokset kuvaavat tavallisesti esi-isi\xc3\xa4, jumalia ja muita kulttihahmoja. Veistosten materiaaleina on k\xc3\xa4ytetty muun muassa puuta, metallia, kive\xc3\xa4, norsunluuta ja savea. Tunnetuinta kaksiulotteista primitiivist\xc3\xa4 taidetta ovat kivikauden luolamaalaukset ja kalliotaide. Maalausten ohella primitiivist\xc3\xa4 taidetta ovat kaiverrukset, punonta- ja kudontaty\xc3\xb6t sek\xc3\xa4 tatuoinnit.\n_START_SECTION_\nPrimitiiviset yhteis\xc3\xb6t ja niiden m\xc3\xa4\xc3\xa4rittely\n_START_PARAGRAPH_\nPrimitiivist\xc3\xa4 taidetta erehdyt\xc3\xa4\xc3\xa4n helposti pit\xc3\xa4m\xc3\xa4\xc3\xa4n kehittym\xc3\xa4tt\xc3\xb6m\xc3\xa4mp\xc3\xa4n\xc3\xa4 kuin l\xc3\xa4nsimaista. Nykyisten luonnonkansojen taidetta ei kuitenkaan voi verrata esihistorialliseen taiteeseen, koska se on k\xc3\xa4ynyt l\xc3\xa4pi yht\xc3\xa4 pitk\xc3\xa4n kehityksen kuin l\xc3\xa4nsimainen kulttuuri._NEWLINE_Kulttuurin primitiivisyys m\xc3\xa4\xc3\xa4ritell\xc3\xa4\xc3\xa4n usein rakennusteknisin perustein. Siin\xc3\xa4 suhteessa primitiivinen yhteis\xc3\xb6 el\xc3\xa4\xc3\xa4 pieniss\xc3\xa4 yksik\xc3\xb6iss\xc3\xa4 ja tilap\xc3\xa4isiss\xc3\xa4 luonnonmateriaaleista valmistetuissa majoissa tai teltoissa, eik\xc3\xa4 kive\xc3\xa4 tai savitiilt\xc3\xa4 k\xc3\xa4ytet\xc3\xa4 rakennusmateriaalina. Primitiivisyyden perusteena voi olla my\xc3\xb6s ruoanhankintatapa, jolloin primitiivisi\xc3\xa4 ovat vaeltavat mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4t, kuten Australian aboriginaalit, samoin paikasta toiseen liikkuvaa viljely\xc3\xa4 harjoittavat.'